ธปท.พร้อมดูค่าเงินบาทลดความผันผวน
ธปท.เผยจะเข้าไปดูแลค่าเงินบาทตามความเหมาะสมเพื่อลดความผันผวน
22 มี.ค. 2553

ธปท.เผยจะเข้าไปดูแลค่าเงินบาทตามความเหมาะสมเพื่อลดความผันผวน
นายไพบูลย์ กิตติศรีกังวาน ผู้ช่วยผู้ว่าการธนาคารแห่งประเทศไทย(ธปท.)กล่าวว่า ธปท.จะเข้าไปดูแลค่าเงินบาทตามความจำเป็นและความเหมาะสม  เพื่อลดความผันผวนไม่ให้เป็นอุปสรรคต่อการดำเนินธุรกิจของภาคเอกชน โดยเฉพาะธุรกิจที่เกี่ยวข้องกับการส่งออก           "ท่านผู้ว่าฯ พูดเสมอว่าจะดูแลค่าเงินบาทไม่ให้ผันผวนเกินไปจนเป็นอุปสรรคต่อผู้ส่งออก ที่ผ่านมาเราก็ดูแลค่อนข้างเยอะ"นายไพบูลย์ กล่าว          อย่างไรก็ตาม ขณะนี้คงไม่สามารถคาดการณ์ได้ว่าเงินบาทจะปรับตัวทิศทางใด ขณะเดียวกันธปท.ไม่มีนโยบายตรึงค่าเงินบาทไว้ระดับใดระดับหนึ่ง และค่าเงินบาทเทียบดอลาร์ที่แข็งค่าขึ้นในขณะนี้ ยังไม่กระทบการส่งออก โดยจะเห็นได้ว่ามูลค่าส่งออกล่าสุดยังเติบโตได้ดี.